બીજાને માથું મારીને ઉદરપૂર્તિ કરવી એ પશુઓનો સ્વભાવ છે. પોતાના સુખ પામતા રહી અન્યને સુખ મળે એવો વિચાર કરવો એ સામાન્ય માણસનું લક્ષણ છે. બીજાનાં સુખ માટે થોડું દુઃખ વેઠવું એ ઉમદા ઈન્સાનનો ગુણ છે. પરંતુ આજકાલ માનવતા ખોરંભે પડી છે. એટલું જ નહીં, મનુષ્ય બીજા મનુષ્યમાંથી શ્રદ્ધા ગુમાવી રહ્યો છે. ઉધાર એ એક માણસની અન્ય માણસમાં રહેલી શ્રદ્ધાનું પ્રતિક છે. વર્તમાન સમયમાં તો થોડી ઘણી બચેલી આ શ્રદ્ધા પર છડેચોક કુઠારાઘાત થઈ રહ્યો છે ! ઉધાર વિરોધી સ્લોગનો લગભગ દુકાનો પર લટકતાં જોવા મળે છે. જેમને ઉધાર આપવાથી ધંધો બંધ થાય છે એવી ખાતરી થઈ ગઈ હોય એ ભલે આવું માનવતા વિહોણું કૃત્ય કરે. પરંતુ જેઓ હજુ નવી દુકાન કે એકમ શરૂ કરે છે એવા વ્યાપારીઓ પણ વગર અનુભવે અને સમજણ વિના જ આવા બોર્ડ ટાંગી બેઠાં છે ! આથી જ કોઈકે આ લોકને ગતાનુગતિકો લોકઃ ‘ગાડરિયા પ્રવાહ’ જેવો કહ્યો છે.